১৯৭৫ সালের সেই বইমেলার কথা আজও ভুলতে পারেন না কুশল দাস । একটা গোটা দিন, মেলায় গিয়ে বই না দেখে কুশল দাঁড়িয়ে রইলেন সেই লোকটার পাশে । লোকটা চালের উপর, একদানা মুসুর ডালের উপর যে কারও নাম লিখে দিচ্ছে । ভদ্রলোকের নাম যুগল কুন্ডু । সেই নামটাও ৩১ বছর পর মনে আছে কুশলের । থাকবে নাই বা কেন? গোটা দিন ধরে তাকে কম বিরক্ত করেননি কুশল । হাজার রকমের প্রশ্ন । কীভাবে লিখছেন, কি কি উপকরন ব্যাবহার করেন একদানা চাল বা ডালের উপর লেখার সময় । এরকম অনেক প্রশ্ন কুশল সারাদিন ধরে তাকে করেছিলেন । আর প্রত্যেকবার তাঁর প্রাপ্তি ছিল যুগল কুন্ডুর বিরক্তি । এখনও কুশলের মনে পড়ে । বললেন, “যতবার যা জিজ্ঞেস করেছি ততবার তাতে বিরক্তি প্রকাশ করেছিলেন যুগলবাবু । কোন প্রশ্নেরই জবাব ভালভাবে দেন নি তিনি । অথবা আমার উৎসাহ দেখে কোন কাজও আমাকে দেখিয়েও দেননি ।”